ועדת העבודה והרווחה, כנסת 24, פרוטוקול מספר 99, 2022-02-20 12:30

אפרת רייטן: שלום לכולם, אני פותחת את ישיבת ועדת העבודה והרווחה, ה-20 בפברואר 2022, י"ט באדר א' התשפ"ב.

אפרת רייטן: השעה היא 12:30.

אפרת רייטן: נושא הישיבה: הצעת חוק הביטוח הלאומי (תיקון מס' 229 - הוראת שעה)(דמי אבטלה למי שנמצא בהכשרה מקצועית), התשפ"ב-2021, בהכנה לקריאה שנייה ושלישית, של חברת הכנסת חוה אתי עטייה, חבר הכנסת איתן גינזבורג, חברת הכנסת אפרת רייטן מרום, חבר הכנסת ניר אורבך, חבר הכנסת ולדימיר בליאק.

אפרת רייטן: מיזגנו את שלוש ההצעות כאמור.

אפרת רייטן: היום אנחנו רוצים להכין את זה לקריאה שנייה ושלישית.

אפרת רייטן: כשהיינו בישיבה הקודמת, הייתה כאן תמימות דעים לגבי נחיצותו של החוק הזה.

אפרת רייטן: סברנו שהוא כבר מזמן היה צריך להיכנס במיידי.

אפרת רייטן: היו פה כל מיני פקקי חקיקה ועניינים אחרים, דברים שלא צריכים לעניין כל כך את האזרחים שנפגעים מכך שלא קידמנו את זה כבר בזמן.

אפרת רייטן: הוראת השעה נסתיימה בחודש דצמבר ולא המשיכה בחודש ינואר.

אפרת רייטן: אני ממש מוחה בפני כל מי שהיה פה, גם בקואליציה וגם באופוזיציה, שנתן ידו לכך שלא יכולנו לקדם את זה במהירות האפשרית.

אפרת רייטן: אני חושבת שראוי לו שיתבייש, כי אנשים בשטח, וזה כואב לי לשמוע את זה, שנמצאים בתקופת האבטלה שלהם ושרצו לפנות להכשרות כדי להתקדם בחיים ולצאת ממעגל האבטלה, לא יכלו לעשות זאת.

אפרת רייטן: הרצון שלהם כמובן עומד בהלימה עם מדיניות הממשלה, משרד האוצר וכולם להעלות את הפריון ולעזור לאנשים להתקדם בחיים, להחליף ולשנות מקצוע.

אפרת רייטן: אנחנו יודעים גם מהנתונים שכבר מזמן קיימים פה במדינה שרוב האנשים שעשו הכשרה מעלים את השכר שלהם בעשרות אחוזים לעומת מה שהיה קודם.

אפרת רייטן: כלומר, כל האינדיקציות הן אינדיקציות חיובית, נקודה.

אפרת רייטן: ובכל זאת, אנחנו היום נמצאים כבר ב-20 בפברואר ורק מכינים את החוק לקריאה שנייה ושלישית.

אפרת רייטן: אז קודם כל אני רוצה לשמוע מביטוח לאומי וממשרד האוצר: ברגע שאנחנו מאשרים את זה, דינם של האנשים שהיו עכשיו בכל זאת בהכשרות וקיצצו להם בדמי האבטלה - האם יש לנו דרך להשיב להם את ה-30 אחוז כדי שתהיה כאן המשכיות?

חנן פוטרמן: להבנתי החוק כאן הוא לא רטרואקטיבי.

שמרית גיטלין שקד: כן.

שמרית גיטלין שקד: תחילת החוק הזה ביום 1 בינואר 2022.

חנן פוטרמן: אז כן.

אפרת רייטן: אז אין עם זה בעיה.

אפרת רייטן: זה מסר חשוב מאוד שחייב לצאת מכאן, כי באמת, איתן יודע כי דיברנו על זה לא מעט בימים האחרונים, ברגע שהבנו שאנשים כבר נפגעים בשטח בפועל.

אפרת רייטן: יש אנשים שבאו להירשם להכשרות ואז נודע להם שהוראת השעה פגה ולכן מקצצים להם בדמי האבטלה ופשוט בחרו לא להירשם להכשרה בפועל, וצר לי כי להם אני כבר לא יכולה לעזור.

אפרת רייטן: אני באמת מקווה שמעט מאוד אנשים נפגעו בכך.

אפרת רייטן: מחובתנו עכשיו להעביר את זה מחר.

אפרת רייטן: אני מסתכלת על חבריי, חברי הקואליציה והאופוזיציה.

אפרת רייטן: אנחנו נדאג שזה יעבור מחר.

אפרת רייטן: כן, בבקשה, חברת הכנסת עטייה.

חוה אתי עטייה: למה אנחנו אצים וממהרים, למה שלא נחכה ונראה את ההתפתחויות במהלך השבוע?

אפרת רייטן: איזה התפתחויות?

חוה אתי עטייה: למה שלא נהפוך את הוראת השעה להוראת קבע?

אפרת רייטן: מה זה למה?

אפרת רייטן: קודם כל אני ממהרת.

אפרת רייטן: מבחינתי, היינו צריכים לעשות את זה כבר ב-1 בינואר או עוד בדצמבר.

אפרת רייטן: אני מזכירה לך שגם בכנסות הקודמות ובממשלות הקודמות, מה זה היה?

חוה אתי עטייה: אני מסכימה איתך, הוראת שעה.

אפרת רייטן: הוראת שעה ולא הוראת קבע.

חוה אתי עטייה: אבל אנחנו רוצים לשפר, לתקן.

אפרת רייטן: עכשיו, חס וחלילה, אם יש פה איזשהו רעיון של חברי כנסת לעצור, להקשות ולהכביד כאן על קידום והכנסת החוק הזה מיידית בפועל, זה יהיה על שמו.

חוה אתי עטייה: על הוראת השעה, תתקני.

אפרת רייטן: זה לא משנה אם זו תהיה הוראת קבע או הוראת שעה.

אפרת רייטן: קודם כל האנשים האלה צריכים לקבל את מה שמגיע להם.

אפרת רייטן: אם מישהו חושב שהוא הולך לעכב פה, אני מבחינתי אשאר פה כל הלילה.

אפרת רייטן: תקחו כמה שעות שאתם רוצים לדבר, תעשו מה שאתם רוצים.

אפרת רייטן: אני מוכנה לא לאכול ולא לשתות ולהעביר את החוק הזה השבוע.

חוה אתי עטייה: אני מצטרפת אליכם להוראת השעה, אבל חבריי לסיעה פועלים במקביל להעביר את הוראת השעה להוראת קבע.

אפרת רייטן: טוב שהם נזכרו.

אפרת רייטן: כן, חבר הכנסת איתן גינזבורג.

איתן גינזבורג: תודה רבה, גברתי יושבת הראש.

איתן גינזבורג: ראשית אני רוצה להודות לך על הנמרצות והנחישות בהעברת החוק.

איתן גינזבורג: זה לא דבר מובן מאליו.

איתן גינזבורג: אנחנו רואים איך אנחנו מעבירים חוקים במליאה ולוקח זמן לוועדות לדון בהם.

איתן גינזבורג: כאן יש ועדה נמרצת, מועילה, פועלת בצורה מאוד נחושה כדי שהחוק הזה יעבור.

איתן גינזבורג: אנחנו היום מציינים חודשיים מהיום שהחוק עבר במליאת הכנסת בפעם הראשונה, בקריאה הטרומית.

איתן גינזבורג: זה היה ב-22 בדצמבר 2021, ואצה לנו הדרך.

איתן גינזבורג: אצה לנו הדרך, חברת הכנסת עטיה, מכיוון שבסוף אנחנו רוצים שאנשים ייצאו למעגל העבודה.

חוה אתי עטייה: אני מסכימה איתך.

חוה אתי עטייה: אני מברכת אתכם.

איתן גינזבורג: אנחנו רוצים שאנשים ייצאו להכשרות, ואין שום סיבה שמי שייצא להכשרה - יפחיתו לו מדמי האבטלה.

איתן גינזבורג: זו הייתה טעות לבטל את זה ב-2002.

חוה אתי עטייה: לגמרי, נכון.

איתן גינזבורג: טוב שהגענו עד הלום.

אפרת רייטן: ואנחנו חברי הכנסת הרמנו כאן את הדגל.

איתן גינזבורג: חבל שהייתה קורונה שאילצה את הממשלה לעשות את זה, אבל, מה שנקרא, יש דברים טובים שהקורונה עשתה וזה אחד הדברים הטובים שהקורונה עשתה.

איתן גינזבורג: הצעת החוק שאני הגשתי היא ליצור את זה כהסדר קבוע בחוק, ואני מבקש ממך, גברתי יושבת הראש, לעמוד על כך שגם החוק שיעבור היום בוועדה יהיה בהסדר קבוע.

איתן גינזבורג: ואני אומר לך, חברת הכנסת עטייה: אין שום טעם בהגשת הסתייגויות, וככל שתגישו הסתייגויות למתווה קבוע אנחנו נדבר עם האוצר.

איתן גינזבורג: זו המטרה שלנו.

איתן גינזבורג: אבל לתקוע את החוק בגלל סוגיות פוליטיות במליאת הכנסת כדי לצבור עכשיו 19 שעות דיבור, ולמנוע מהאזרחים לקבל את דמי האבטלה שמגיעים להם - זה דבר לא טוב.

איתן גינזבורג: לכן, אני מציע שהאופוזיציה הפעם תחרוג ממנהגה, לא תגיש הסתייגויות, לא תתקע את החוק.

איתן גינזבורג: כפי שהעברנו אותו במליאה בקריאה ראשונה בשבוע שעבר בהסכמה מוחלטת - קואליציה ואופוזיציה, אין שום סיבה שגם בקריאה השנייה והשלישית לא נעביר את זה באבחה אחת, בלי הסתייגויות.

איתן גינזבורג: כולם ישמחו ובעיקר ניתן בשורה לאותם מובטלים שרוצים לצאת להכשרה אבל אין להם שום אינטרס.

אפרת רייטן: החוק הזה היה קבוע בלי קיצוץ.

חוה אתי עטייה: ב-2002.

אפרת רייטן: ומי קיצץ את זה?

חוה אתי עטייה: בסדר.

חוה אתי עטייה: אז עכשיו - - -

אפרת רייטן: מי קיצץ?

איתן גינזבורג: ממשלת הליכוד.

חוה אתי עטייה: בואו לא ניכנס לקואליציה-אופוזיציה.

אפרת רייטן: אני רוצה לשאול עוד שאלה: בשנתיים האחרונות השבתם את זה?

חוה אתי עטייה: שנה וחצי זה ישראל כץ, וחצי שנה זה שר האוצר הנוכחי.

אפרת רייטן: וזה היה להוראת שעה.

אפרת רייטן: אני מברכת אתכם שאתם רוצים היום לדחוף את זה להוראת קבע.

אפרת רייטן: רק חשוב לי שכל העובדות האלה יהיו על השולחן.

אפרת רייטן: זה מזכיר לי גם את הדיון שקיימנו בשבוע שעבר על הביטול של קיצוץ כפל הקצבאות.

אפרת רייטן: זה בדיוק אותו דבר.

אפרת רייטן: כשאנחנו רצים היום, חברי הכנסת, ודוחפים גם את הממשלה שלנו ואת אנשי משרד האוצר - שאנחנו מבינים כרגיל ומקבלים את ההתנגדויות שלהם והעמדה שלהם לעשות כאלה שינויים, כי זה עולה הרבה מאוד כסף למדינה; אבל בסופו של דבר חברי הכנסת הם אלה שגם יש להם Say ויש להם גם את המודל שהם רוצים לקיים פה, ולהעביר פה את המדיניות הנכונה והצודקת.

אפרת רייטן: לא ייתכן ששני החוקים האלה לא יעברו, לא ייתכן שיפגעו באזרחים, וגם לא ייתכן באמת שלא יהיו בהוראת קבע.

אפרת רייטן: אני מסכימה איתך לגמרי.

איתן גינזבורג: אני רוצה לאתגר את גברתי יושבת הראש, מכיוון שהיא הוכיחה פה שהיא מתעלה על כל יושב ראש ועדה אחר בכנסת.

איתן גינזבורג: תראי, הצעת החוק עלתה לדיון מוקדם ב-22 בדצמבר.

איתן גינזבורג: את, תוך חמישה ימים העלית את זה לדיון פה בוועדה שלך ותוך שבוע זה כבר הסתיים.

איתן גינזבורג: זה חזר לכנסת תוך שבוע מהיום שעלה בקריאה המוקדמת.

איתן גינזבורג: לקואליציה לקח הרבה זמן עד שהיא הביאה את זה לקריאה ראשונה, אבל הנה:

איתן גינזבורג: העברנו את זה בקריאה ראשונה ב-14 בפברואר ולא עברו שישה ימים ואנחנו כבר פה בוועדה.

איתן גינזבורג: הייתי שמח אם בעוד יומיים זה יגיע לקריאה שנייה ושלישית.

אפרת רייטן: כך יקרה.

חוה אתי עטייה: או מחר או מוחרתיים.

אפרת רייטן: אולי אפילו מחר.

איתן גינזבורג: אולי אפילו מחר.

איתן גינזבורג: לכן אני מציע, אם אין הרבה הערות על החוק, אני הייתי רוצה להעיר את הערותיי ביחס לנוסח.

איתן גינזבורג: הייתי מבקש שהוראת השעה תבוטל.

איתן גינזבורג: הייתי כמובן מתעקש שזה יתחיל מה-1 בינואר על מנת שתהיה פה רציפות.

אפרת רייטן: כן, זה חד משמעי, זה כבר כתוב.

איתן גינזבורג: ואם אין הסתייגויות למישהו, אני מציע שנצביע על זה.

איתן גינזבורג: גם עוד לא הוגשו הסתייגויות כך שאפשר עוד להצביע.

איתן גינזבורג: וברגע שאנחנו מצביעים, לא יהיה אפשר להגיש הסתייגויות.

חוה אתי עטייה: אני רוצה לעדכן משהו.

חוה אתי עטייה: עדכנתי את חבר הכנסת יואב קיש כעת שאני תומכת בהוראת השעה שמובאת לפנינו.

חוה אתי עטייה: הם אומרים שהם יגישו הסתייגויות.

אפרת רייטן: בסדר גמור.

איתן גינזבורג: אם נצביע על זה מהר, אז לא יהיה זמן להסתייגויות.

חוה אתי עטייה: אני מצטרפת להוראת השעה, ויישר כוח וכל הכבוד לך שקידמת את החוק.

אפרת רייטן: תודה רבה.

אפרת רייטן: את יודעת שאנחנו עשינו את זה ביחד, כולם פה אגב.

חוה אתי עטייה: אין קואליציה ואין אופוזיציה לטובת המוכשרים.

אפרת רייטן: נכון.

איתן גינזבורג: וגם האוצר יודעים שזאת הצעת חוק טובה שצריכה לעבור.

חנן פוטרמן: אני מהביטוח הלאומי.

חנן פוטרמן: לגבי הצעת החוק: אנחנו כמובן מברכים עליה והיינו כן רוצים לראות אותה גם כהוראת קבע, אבל זה כרגע לא מה שעומד על הפרק, זה לא מה שאושר בוועדת השרים.

איתן גינזבורג: אבל הכנסת היא ריבונית.

חנן פוטרמן: כן היינו שמחים אם בעתיד זו תהיה הוראת קבע.

איתן גינזבורג: אתה יודע, העתיד מתחיל מחר.

איתן גינזבורג: ממחר זו יכולה להיות הוראת קבע.

חנן פוטרמן: יש עוד שני עניינים שאני רוצה להאיר: עדיין תהיה מגבלה של מניין הימים.

חנן פוטרמן: כלומר, לא ניתן לשלם למובטל אם הוא סיים את מכסת הימים שלו.

חנן פוטרמן: גם אם הוא נמצא עדיין בהכשרה מקצועית אבל הוא סיים את מכסת הימים, הוא לא יקבל תשלום.

איתן גינזבורג: הכוונה למכסת ימי האבטלה?

חנן פוטרמן: מכסת ימי האבטלה.

חנן פוטרמן: לכל מובטל יש מכסת ימים בהתאם לנתונים שלו ובהתאם למספר התלויים שלו.

חנן פוטרמן: היה והוא סיים את מכסת הימים, לא יהיה תשלום בתקופת ההכשרה המקצועית.

חנן פוטרמן: כל עוד הוא נמצא במכסת הימים ולא סיים אותה - הוא יקבל.

חנן פוטרמן: ברגע שהוא סיים את המכסה - אין תשלום בהכשרה מקצועית.

חנן פוטרמן: אני רק מבהיר.

איתן גינזבורג: רגע, זה קורה רק בהכשרה מקצועית או לגבי כל אדם?

חנן פוטרמן: לא, בכלל.

אפרת רייטן: רגע.

אפרת רייטן: הנקודה הזו חשובה להבהרה משום שאנשים החלו את ההכשרה שלהם בתקופת האבטלה והיא נמשכה להם אחרי תקופת האבטלה?

חנן פוטרמן: לא.

אפרת רייטן: אז למה החשיבות של הדברים?

חנן פוטרמן: יש מובטל שהחל את תקופת האבטלה שלו, קיבל אבטלה בעד, נגיד, 40 ימים, ועומדים לזכותו 67 ימים.

חנן פוטרמן: הוא יכול לקבל את דמי האבטלה עוד 27 ימים, בין אם הוא מקבל ימי אבטלה ובין אם הוא נמשך בהכשרה מקצועית.

חנן פוטרמן: אבל אם ההכשרה המקצועית נמשכת מעבר לימים שיש לו, הוא לא יכול לקבל מעבר לכך.

אפרת רייטן: כלומר, אנחנו מתייחסים לתקופת האבטלה כתקופה הקובעת שבמסגרתה הוא יכול לעשות הכשרה.

חנן פוטרמן: אני מדבר קודם כל לגבי מכסת הימים, ואת העניין הזה צריכים להבין.

איתן גינזבורג: רגע, תן לי לראות אם הבנתי.

איתן גינזבורג: אתה מדבר במונחים מקצועיים ואני לא אדם מקצועי.

איתן גינזבורג: מה שאתה אומר: לכל אדם בישראל, ברגע שהוא מובטל, יש X ימי אבטלה.

איתן גינזבורג: אתה אומר שזה לא משנה אם הוא בתקופת הכשרה או לא - מרגע שמסתיימים ימי האבטלה, הוא מפסיק לקבל את דמי האבטלה.

חנן פוטרמן: נכון.

חנן פוטרמן: הוא ממשיך את ההכשרה המקצועית, אבל הוא לא יקבל דמי אבטלה.

איתן גינזבורג: כן, זה לא משנה אם הוא נמצא באבטלה או בהכשרה מקצועית.

איתן גינזבורג: אתה מנתק את זה מההכשרה המקצועית וכל אחד מקבל את התקופה שמותרת לו על פי חוק.

איתן גינזבורג: אם אתה בהכשרה מקצועית - תמשיך בהכשרה המקצועית ללא כל שכר כלשהו.

חנן פוטרמן: הוא מקבל את ההכשרה המקצועית.

איתן גינזבורג: מאה אחוז.

איתן גינזבורג: כמה זמן בממוצע לוקחת הכשרה מקצועית?

חנן פוטרמן: את זה צריך לשאול את מי שעושה את ההכשרות המקצועיות.

חנן פוטרמן: יש הכשרות שהן שלושה חודשים ויש הכשרות שהן יותר מזה.

אביעד שוורץ: אני מאגף תקציבים באוצר.

אביעד שוורץ: בדרך כלל מדובר על כארבעה חודשים.

חוה אתי עטייה: למה?

חוה אתי עטייה: יש הכשרות שהן יותר מחצי שנה.

אביעד שוורץ: יש הכשרות ארוכות אבל זה יוצא הדופן.

אביעד שוורץ: מדברים על סדר גודל של ארבעה חודשים.

אביעד שוורץ: אני כן אחדד שזה גם מאוד תלוי באינטנסיביות של ההכשרה - אם אתה עושה עשר שעות בשבוע או 20 שעות בשבוע, זה מאוד משתנה ומשפיע על האורך.

אפרת רייטן: רגע, הדיון מתפזר לי קצת.

שמרית גיטלין שקד: אני רוצה לומר: מה שאתה מסביר לנו זה בעצם תיקון שהיה בעבר, נכון?

שמרית גיטלין שקד: בעבר היו את המילים "בעד כל תקופת ההכשרה", וברגע שהן נמחקו אז בעצם לא משלמים בעד כל תקופת ההכשרה אלא רק לפי מספר הימים שלו.

חנן פוטרמן: אמת.

שמרית גיטלין שקד: זו המשמעות של התיקון ב-2003.

חנן פוטרמן: זה כבר קיים היום בחוק.

חנן פוטרמן: זה לא איזה משהו שאני מחדש.

שמרית גיטלין שקד: נכון.

שמרית גיטלין שקד: זה כבר קיים היום בחוק, וזה נובע ממחיקת המילים "בעד כל תקופת ההכשרה".

חוה אתי עטייה: מתי נמחקו המילים?

שמרית גיטלין שקד: ב-2003.

אפרת רייטן: שנת הקיצוצים הגדולה.

איתן גינזבורג: ושאלה לאגף התקציבים: מה המשמעות של להחזיר את התשלום בעד כל תקופת ההכשרה?

אביעד שוורץ: לפי מה שאני מכיר, הסיבה שגם אז עשו זאת היא כדי לא למשוך את האבטלה.

אביעד שוורץ: לפעמים אנשים ניצלו את ההכשרה כדרך להאריך את תקופת האבטלה.

אביעד שוורץ: נגיד שאתה זכאי לארבעה חודשי אבטלה, אז אתה מתחיל את ההכשרה בסוף התקופה ואז אתה יכול למשוך עוד חצי שנה, ללא מגבלת זמן.

אביעד שוורץ: זו אחת הסיבות לזה.

אפרת רייטן: הבנתי.

אפרת רייטן: בסדר, זה נשמע לי הגיוני.

אפרת רייטן: אני מבינה את הרציונל שיש מאחורי זה.

אפרת רייטן: זה מכריח את האנשים לעשות את ההכשרה מוקדם ולא לשמור אותה לסוף.

אביעד שוורץ: המטרה היא שייצאו כמה שיותר מהר להכשרה ולא למשוך את הזמן.

חנן פוטרמן: הערה נוספת לגבי שנת האבטלה: גם אם ההכשרה המקצועית נמשכת אחרי שנת האבטלה, אחרי שאותו המובטל סיים את שנת האבטלה שלו, וגם לדוגמה במקרים שהוא לא סיים את מכסת הימים שלו, לא יינתן תשלום מעבר לסיום שנת האבטלה שלו.

איתן גינזבורג: לא הבנתי.

חנן פוטרמן: לכל מובטל יש שנת אבטלה.

חנן פוטרמן: היה וההכשרה המקצועית נמשכת אחרי ששנת האבטלה שלו הסתיימה - - -

איתן גינזבורג: תן לי דוגמה במועדים.

חנן פוטרמן: נגיד ששנת האבטלה שלו התחילה בינואר 2022 ומסתיימת בסוף דצמבר 2022.

חנן פוטרמן: ההכשרה המקצועית התחילה באוקטובר 2022.

איתן גינזבורג: רק שנייה.

איתן גינזבורג: מתי הוא התחיל לקבל את האבטלה?

חנן פוטרמן: את האבטלה הוא התחיל לקבל בינואר 2022.

איתן גינזבורג: אז ממילא הוא מקבל רק שלושה חודשים, לא?

חנן פוטרמן: לא.

חנן פוטרמן: יכול להיות שבתקופת שנת האבטלה הוא עבד, הפסיק וחזר.

איתן גינזבורג: אז הוא צובר את ימי האבטלה.

חנן פוטרמן: יכול להיות שבתקופה של דמי האבטלה, בחלק מהתקופות הוא בחר מבחירתו שלו לא לקבל דמי אבטלה אלא לקבל אותם בשלב יותר מאוחר.

איתן גינזבורג: אבל הוא צובר אותם, נכון?

איתן גינזבורג: בסוף הימים הם אותם ימים.

אביעד שוורץ: חנן, זה משהו שהוא ייחודי להכשרה או שאתה מדבר עכשיו באופן כללי?

חנן פוטרמן: לא, זה באופן כללי.

איתן גינזבורג: אז למה אתה אומר את זה?

חנן פוטרמן: לא, אני רוצה להבהיר, שוב.

איתן גינזבורג: סליחה רגע, אני רוצה להגיד לך משהו.

איתן גינזבורג: פשוט נראה לי שאתה מסבך, ואתה לוקח אותנו למקומות - - -

חנן פוטרמן: אני לא מסבך.

חנן פוטרמן: אני מבהיר כאן.

איתן גינזבורג: שנייה, אני רוצה לעזור לך.

איתן גינזבורג: אנחנו אומרים דבר מאוד פשוט בחוק הזה.

איתן גינזבורג: היינו שמחים לטפל בכל סוגיית האבטלה וההכשרה אבל כרגע אנחנו לא עושים את זה.

איתן גינזבורג: אנחנו באים לתקן עוול שאומר שאדם שנכנס להכשרה מקצועית - הפחיתו לו את דמי האבטלה.

איתן גינזבורג: לא באנו להחזיר את המצב ל-2003, למרות שהיינו שמחים.

איתן גינזבורג: אנחנו באים ואומרים: אדם שמקבל דמי אבטלה מקבל אותם כמו כל אדם אחר שלא עובר הכשרה מקצועית, ואנחנו מנתקים את זה בעצם.

איתן גינזבורג: הוא ימשיך לקבל את האבטלה שלו לפי כללי האבטלה, בין אם הוא עושה הכשרה מקצועית ובין אם הוא לא עושה הכשרה מקצועית.

איתן גינזבורג: זה כל מה שאנחנו מבקשים לומר בחוק הזה.

איתן גינזבורג: אתה מעלה כל מיני סוגיות שהן חשובות והיינו צריכים לתקן אותן, ואם אגף תקציבים יסכים אנחנו נשמח להוסיף אותן לחוק הזה.

חנן פוטרמן: אני רק רוצה להאיר לדוגמה שאם אדם התחיל את שנת האבטלה שלו בינואר 2022, הוא התחיל הכשרה מקצועית באוקטובר 2022 וההכשרה המקצועית מסתיימת בפברואר 2023, לדוגמה - גם אם יש לו ימים שהוא לא ניצל אותם וגם אם אין לו זה לא חשוב: בסוף שנת 2022 הוא מסיים את שנת האבטלה שלו ואת התשלום מבחינת אבטלה.

אביעד שוורץ: אבל זה נכון גם אם הוא לא יילך להכשרה מקצועית.

חנן פוטרמן: את זה גם היום יש.

איתן גינזבורג: לא, אבל ב-1 בינואר 2023 הוא יכול לבקש אבטלה מחדש.

חנן פוטרמן: לא, הוא לא יוכל.

אביעד שוורץ: אבל זה בלי קשר להכשרה מקצועית.

איתן גינזבורג: למה לא?

חנן פוטרמן: הוא צריך לצבור עוד פעם תקופת אכשרה של 12 מתוך 18 חודשים.

חנן פוטרמן: לא יהיה לו.

אביעד שוורץ: אבל חנן, זה לא קשור להכשרה מקצועית.

חנן פוטרמן: זה לא קשור להכשרה מקצועית.

אפרת רייטן: טוב, כן.

אפרת רייטן: קודם כל, תודה על ההבהרות האלה.

אפרת רייטן: כמובן שהן מאוד חשובות, אבל כמו שאמר חברי, חבר הכנסת איתן גינזבורג, כרגע לתיקון הספציפי הזה, שבו אנחנו מדברים על תיקון ביטול הקיצוץ, הקיזוז של 30 אחוז מדמי האבטלה בתקופת ההכשרה.

אפרת רייטן: זה באמת אדם שאני מסירה בפניו את הכובע, שבתקופה בעייתית וקשה בימי חייו שבה הוא מוצא את עצמו מובטל - הוא הולך, תופס את עצמו בידיים והולך לעשות הכשרה, ואז המדינה מחליטה לקצץ לו את דמי האבטלה.

אפרת רייטן: הרי זאת שערורייה.

אפרת רייטן: אני יכולה להגיד לך אפילו יותר מזה, ואתה בוודאי יודע את זה: שבמדינות אחרות בעולם שבהן יש להם תפיסה גם של פריון, גם של כלכלה, גם של סוציאליסטיות דמי הקיום הם הרבה יותר גבוהים.

אפרת רייטן: צריך גם באמת לבוא ולהסתכל מהי המטרה.

אפרת רייטן: בסופו של דבר מה אנחנו רוצים?

אפרת רייטן: שהאדם יחזור לעבודה.

אפרת רייטן: שימצא את עצמו, שיתפתח ואולי אפילו ירוויח יותר.

אפרת רייטן: במדינות אחרות, אתה גם מקבל הכשרה על חשבון המדינה ואתה גם מקבל דמי קיום הרבה יותר גדולים ונדיבים, כדי לאפשר לאותו אדם ללכת ללמוד בראש שקט.

אפרת רייטן: בסוף, בעוד כמה חודשים הוא עשוי למצוא את עצמו עם משכורת יותר גבוהה, עם עבודה יותר טובה.

אפרת רייטן: הרי באמת, זאת המטרה של החוק הזה.

אפרת רייטן: זה חשוב לי שאנחנו כן נתמקד בחזרה.

אפרת רייטן: הנקודות שלך הן חשובות וצריך לחשוב עליהן באמת לעתיד, אבל כרגע אנחנו נמצאים באותה נקודה.

חוה אתי עטייה: על ביטול הקיזוז.

חוה אתי עטייה: דמי אבטלה מלאים.

חנן פוטרמן: אז כמו שאמרתי בתחילת הדברים, אנחנו מברכים על התיקון.

אפרת רייטן: בוודאי.

אפרת רייטן: בסדר גמור.

אפרת רייטן: אז תודה רבה.

אפרת רייטן: משרד הכלכלה והתעשייה בזום, ד"ר רינת כהן, שלם.

ד"ר רינת כהן: שלום, צהריים טובים לכולם.

ד"ר רינת כהן: אני סגנית מנהל האגף להכשרה מקצועית בזרוע העבודה בתוך משרד הכלכלה.

ד"ר רינת כהן: קודם כל אנחנו מברכים על הדיון השני בנושא הזה.

ד"ר רינת כהן: בעינינו זה נושא מאוד חשוב שרק יעודד אנשים להיכנס להכשרות מקצועיות כמו שציינת פה.

ד"ר רינת כהן: יש לי רק שתי הערות קטנות בשביל לסבר את האוזן בעקבות מה שעלה פה.

ד"ר רינת כהן: אחת היא שממוצע זמן ההכשרה אצלנו הוא בדרך כלל ארבעה עד שישה חודשים.

ד"ר רינת כהן: זה בגדול ממוצע ההכשרות.

ד"ר רינת כהן: שתיים - אנשים שמקבלים דמי אבטלה מקבלים על בסיס זה שהם לומדים 35 שעות שבועיות.

ד"ר רינת כהן: זאת אומרת, אלה לא הכשרות של יומיים בשבוע או שלושה ימים בשבוע בערבים או בבקרים.

ד"ר רינת כהן: זה משהו שהוא מאוד אינטנסיבי, בשביל באמת להביא אותם כמה שיותר מהר למצב שהם כבר מוכשרים מקצועית ויכולים לצאת לשוק העבודה.

ד"ר רינת כהן: אלה שני הדברים שרציתי לחדד.

אפרת רייטן: תודה רבה לך.

אפרת רייטן: אני יודעת גם מהשיחות שעשיתי עם השרה בימים האחרונים שכמובן שלא רק התיקון שאנחנו הצענו עכשיו אלא באמת הפיכת הצעת החוק הזו להוראת קבע ולא להוראת שעה, היא לגמרי על דעתה.

אפרת רייטן: יותר מזה: מהנתונים שקיבלנו בפעם הקודמת גם מהביטוח הלאומי וגם ממשרד האוצר, מדובר על סכומים באמת זניחים.

אפרת רייטן: נדמה לי שבין ארבעה לחמישה מיליון שקל בכל שנה.

אפרת רייטן: אני חושבת שהתשואה והיתרונות שיש בהפיכת החוק הזה לחוק קבע ולא הוראת שעה, עולים בהרבה על אותם ארבעה מיליון.

אפרת רייטן: יתרה מזאת: אני רוצה להגיד גם משהו כללי, גם לאוצר ובכלל למשרדי הממשלה - לגורמים שמתווים מדיניות וחקיקה.

אפרת רייטן: אנחנו פונים למשרד האוצר ועומדים על זה שהוראות השעה פשוט באמת ייעלמו מהעולם.

אפרת רייטן: זה דבר שלא תורם כלום לאף אחד.

אפרת רייטן: זה מבזבז לנו זמן יקר בכנסת, זה מבזבז זמן לציבור.

אפרת רייטן: תראה כמה חודשים היו רק כדי להעביר פה: איתן אמר, באמצע דצמבר היינו צריכים לרוץ אחרי הממשלה ומשרד האוצר כדי שיאשרו לנו הארכה של הוראת שעה.

אפרת רייטן: זה דבר מגונה.

אפרת רייטן: זה דבר שמבזבז כסף, מבזבז אנרגיות - הכל.

אפרת רייטן: הוא פשוט לא נכון.

אפרת רייטן: לא רוצים חוק, רוצים לבטל אותו?

אפרת רייטן: הנה, ב-2003 ידעו לבטל אותו, אם כבר אין בו צורך.

אפרת רייטן: אבל בכל שנה לבוא ולבקש הארכה של הוראת שעה - זה דבר שפשוט חייבים להוציא אותו, כמה שפחות.

אפרת רייטן: לדחות את החקיקה המוזרה הזאת.

אפרת רייטן: היא גם גורמת למחוקקים לעבוד פי עשרה יותר קשה, מבזבזים זמן במליאה על הסתייגויות ושעות דיבור.

איתן גינזבורג: וגם לממשלה.

איתן גינזבורג: בכל חוק היא צריכה לדון.

אפרת רייטן: ממש.

אפרת רייטן: זה דבר שהוא פשוט לא נכון.

אפרת רייטן: יש פה מדיניות; יש פה חשיבה; יש פה דברים שהם הרבה יותר גדולים מעוד תיקון חוק או פחות או הוראת שעה.

אפרת רייטן: אני חושבת שדי, צריך באמת במקום הזה להיות יותר מחושב ואמיץ, ולא לעשות תפרים וטלאים כאלה מדי שנה.

אפרת רייטן: פשוט מכל היבט שהוא, זה דבר שלא תורם לא לאזרחים ולא לנו כשליחי הציבור וכאנשים שעובדים פה בכנסת.

אפרת רייטן: נאלצנו להישאר פה בגלל הוראות שעה לילות וימים, ויכוחים והסתייגויות, ובאמת - כל כך מיותר.

אפרת רייטן: אם זה חלק משיטה של הממשלה, של משרדי הממשלה, להחזיק אותנו במעין שליטה בכל שנה ובעצם לגרום לנו לבוא ולהתאמץ יותר ולבקש כל פעם מחדש להאריך - זה הרגל מגונה.

אפרת רייטן: אני ממש מבקשת שגם אתם ומי ששומע אותנו פשוט תחדלו מההרגל הזה.

אפרת רייטן: שלא יקרה יותר.

אפרת רייטן: אנחנו לא משרתים פה את המדינה, אנחנו מבזבזים לה את הכסף.

אפרת רייטן: זה מסר שהוא חשוב מאוד.

אפרת רייטן: לכן, לנוכח הדברים האלה ונוכח העלות הבאמת מזערית שיש לתיקון הזה, ובהמשך לשיחות שגם שוחחתי עם נציגי משרד האוצר הבכירים לפני כן, ואני יודעת שבסך הכל העמדה היא להפוך את ההוראה הזאת לקבע, אני חושבת שכבר עכשיו בדיון הזה אנחנו נהפוך את התיקון הזה להוראת קבע ולא להוראת שעה.

איתן גינזבורג: הוראה קבועה.

איתן גינזבורג: הוראת קבע זה בבנק.

אפרת רייטן: זאת עמדתי, ואני מניחה שאני מדברת גם בשמם של חברי הכנסת הנכבדים.

חוה אתי עטייה: זה מקובל עלינו.

אפרת רייטן: ומשרד האוצר, אתם יכולים להגיד משהו.

אפרת רייטן: אתם לא חייבים.

אפרת רייטן: אפשר גם לא.

אפרת רייטן: אני חושבת שזה אומר הכל, תודה רבה.

חוה אתי עטייה: אפרת, אני מברכת אותך על זה שאת מאיצה ועושה הכל למען המוכשרים.

חוה אתי עטייה: אני מציעה שכבר במסגרת התקציב של שנת 2023-2022, בחוק ההסדרים החדש שבסוף פברואר מציעים אותו, שגם ייקחו את זה בחשבון.

אפרת רייטן: לא, לא, הנה, אנחנו עושים את זה עכשיו.

חוה אתי עטייה: אוקי.

חוה אתי עטייה: יישר כוח.

חוה אתי עטייה: ודבר נוסף, למה שאתה טענת, נציג הביטוח הלאומי לגבי מי שסיים את מכסת הימים: יש את קצבת הקיום, קצבת הכשרה, של 20 מיליון שקל לאלה שסיימו את מכסת הימים.

חוה אתי עטייה: אולי אפשר לקחת משם ולעזור לאלה שאין להם מכסת ימים.

חנן פוטרמן: את מתכוונת אולי להבטחת הכנסה?

חוה אתי עטייה: יש קצבת קיום.

אביעד שוורץ: יש מלגות באגף להכשרה מקצועית.

חוה אתי עטייה: באגף זרוע העבודה, הוא אמר שיש לו 20 מיליון שקל בגין קצבת קיום.

חוה אתי עטייה: ישבתי איתו לשיחה לפני שבוע.

חוה אתי עטייה: לאלה שיש כל מיני לקונות, שאין מכסת ימים, אולי אפשר לעזור.

אביעד שוורץ: יש מלגות קיום להכשרה מקצועית.

איתן גינזבורג: אה, אלה מלגות קיום למי שנמצא בהכשרה מקצועית?

איתן גינזבורג: את זה זרוע העבודה נותנת?

חוה אתי עטייה: כן.

חוה אתי עטייה: 2,500 שקל.

חוה אתי עטייה: לדעתי היה תכנון להעלות את זה, נדמה לי של-4,000 שקל.

איתן גינזבורג: וכמה יש להם בקופה הזאת?

איתן גינזבורג: 20 מיליון?

אביעד שוורץ: משהו כזה, אם אני זוכר נכון.

חוה אתי עטייה: יש 20 מיליון.

חוה אתי עטייה: בשבוע שעבר נפגשתי עם נמרוד והוא אמר.

אפרת רייטן: אבל נוכח העמדה שלנו עכשיו, ותכף אני אבקש משמרית להקריא את התיקון הנוסף עכשיו שגם יהפוך את זה להוראה קבועה - אתי, אני מעבירה דרכך את המסר שלא יהיו הסתייגויות.

חוה אתי עטייה: כן.

חוה אתי עטייה: אני כבר דיברתי עם יואב קיש, אבל לא יודעת.

אפרת רייטן: תגידי לו שיוריד את כל ההסתייגויות גם על כפל הקצבאות.

חוה אתי עטייה: הם טוענים שהם יכולים להביא הישג.

חוה אתי עטייה: אני לא יודעת.

איתן גינזבורג: אני רוצה להצטרף אלייך, גברתי יושבת הראש.

איתן גינזבורג: זאת אמירה כללית ואני אומר את זה כמעט בכל ועדה שבה אני משתתף: הממשלה התאהבה והתמכרה לחקיקת הוראת שעה.

אפרת רייטן: כן, אד הוק.

איתן גינזבורג: זה הרגל מגונה משפטית אפילו, הייתי אומר.

איתן גינזבורג: מעבר לטרטור הבירוקרטי שזה יוצר גם בממשלה, גם במשרדי הממשלה, גם בממשלה עצמה וגם בכנסת ובוועדותיה, זה גם הרגל מגונה משפטית.

איתן גינזבורג: אם תחליט הממשלה שהסעיף הרלוונטי לא מוצא חן בעיני והוא צריך לעבור מן העולם - שתתכבד ותעביר חקיקה שהוא עובר מן העולם.

איתן גינזבורג: לא באיזה משהו אוטומטי, בטח לא אחד כזה שמתחדש אחת לתקופה.

איתן גינזבורג: אם היא חושבת שצריך לתקן משהו - שיביאו לתקן.

איתן גינזבורג: פשוט עושים מאיתנו סוג של צחוק כאן כחברי כנסת.

איתן גינזבורג: אגב, אני אומר את זה בכל דיון ולאו דווקא בנושא הזה.

איתן גינזבורג: הסיפור של הוראות שעה צריך להיות משהו נקודתי וחריג, ולא משהו שהוא מן המפורסמות.

איתן גינזבורג: פה אם יתחילו לבדוק את רוב החקיקה שעברה בכנסות האחרונות יגלו שרובן הפכו להיות הוראות שעה במקום חקיקה רגילה.

איתן גינזבורג: זה קצת מוזיל את העבודה שלנו כמחוקקים.

אפרת רייטן: תודה רבה על הדברים.

חנן פוטרמן: אני מבקש אם אפשר להעלות בזום את אלון דסון מהביטוח הלאומי אם אפשר.

חנן פוטרמן: הוא מנהל את האבטלה.

אפרת רייטן: יופי, בטח, נשמע.

אלון דסה: שלום לכולם.

אלון דסה: רציתי להתחבר לדברים שחנן הסביר פה קודם לגבי שנת הזכאות ולגבי מכסת הימים.

אלון דסה: גם העלו פה עכשיו נקודה יפה וחשובה לגבי דמי קיום, שזה משהו חדש שגם שמענו עליו לאחרונה ואנחנו מברכים עליו.

אלון דסה: דמי הקיום, ככל שיינתנו על ידי זרוע העבודה, כאשר נגמרת מכסת דמי האבטלה למובטל שמצוי בתוך הכשרה מקצועית, הם הרבה יותר נמוכים מגובה דמי האבטלה שמבוסס על שכר העבודה שהיה לאדם לפני שהפך למובטל.

אלון דסה: בנוסף, לגבי מה שאמר חברי חנן קודם: חשוב שתבינו שלפני חוק ההסדרים ב-2002 או 2003, שהפסיק את המנגנון של תשלום דמי האבטלה במשך כל הקורס כמו ששמרית ציינה קודם ותוקן הסעיף בחוק - נכון שאולי היה מנגנון שאפשר בצורה כזאת דמי אבטלה למשך זמן מאוד ארוך, אבל היום ההכשרות המקצועיות הן מאוד תכליתיות ויעילות.

אלון דסה: הן בסביבות חצי שנה.

אלון דסה: ככל שיהיה מהלך משלים למה שאתם עושים היום - תבורכו, כי באמת, הליווי המחקרי שהיה לנו בעבר הראה כמה יעילה ההכשרה המקצועית באחוזי ההצלחה.

אלון דסה: גם היום, בוועדת הכלכלה היה בבוקר דיון בנושא הכשרות מקצועיות בהייטק והכנסה ושילוב של עובדים, לא רק מהנדסים ותוכניתנים אלא כל המארג של עובדי הייטק מסביב.

אלון דסה: הכשרה מקצועית היא כלי פנטסטי, ומאוד חשוב שתתנו את דעתכם להמשך של התיקונים - גם להארכה מעבר לשנת הזכאות ומעבר למכסת הימים.

אפרת רייטן: צריך לעשות פה עוד תיקונים נוספים.

אפרת רייטן: אתה צודק.

אפרת רייטן: תודה רבה לך.

אפרת רייטן: נורא חשוב לשמוע ושזה כן ייכנס לפרוטוקול של הדיון הזה, שישראל נמצאת במקום ה-21 מתוך 37 של מדינות ה-OECD בהוצאה על מדיניות פעילה בשוק התעסוקה.

אפרת רייטן: שליש מהממוצע ב-OECD.

אפרת רייטן: בשנת 2020 הייתה ירידה של כ-35 אחוזים בהכשרות המקצועיות באגף להכשרות מקצועיות ביחס ל-2019.

אפרת רייטן: מחקר של הלשכה המרכזית לסטטיסטיקה משנת 2016 העלה שהכשרות מקצועיות העלו את השכר של העובדים בכ-35 אחוזים.

אפרת רייטן: זה פשוט כל כך מרשים, הנתונים האלה, שמבחינתנו אנחנו תומכים בזה לגמרי.

אפרת רייטן: אנחנו רוצים להמשיך ולתקן גם את הדברים הנוספים האלה.

אפרת רייטן: אנחנו עובדים עם משרד הכלכלה וזרוע העבודה בשביל באמת לעשות כאן שינויים הרבה יותר גדולים, גם עם מעסיקים והמינהלת, כדי שבסוף זאת תהיה הכשרה שבסוף שלה גם תהיה השמה ויהיה גם ליווי של המעסיקים.

אפרת רייטן: יש פה הרבה מאוד תוכניות וזה חלק קטן.

אביעד שוורץ: זה מחקר שצריך לשבת עליו.

אביעד שוורץ: לצערי.

אביעד שוורץ: המספר הזה לא מדויק.

אפרת רייטן: כשיש לי את הלשכה המרכזית לסטטיסטיקה אני מקבלת את זה As is.

אפרת רייטן: אלא אם תלכו לבית משפט ויהיו שם דיוני הוכחות.

שמרית גיטלין שקד: לפי הוראות התקנון, כשאנחנו מכינים הצעת חוק פרטית לקריאה שנייה ושלישית אנחנו באמת צריכים לקבוע את הערכת העלות התקציבית של הצעת החוק.

שמרית גיטלין שקד: בקריאה הראשונה הוועדה קיבלה הערכת עלות של המוסד לביטוח לאומי של 4.1 מיליון שקלים חדשים ועל סמך זה קבענו שלהצעת החוק אין עלות תקציבית.

שמרית גיטלין שקד: כרגע, גם כשהופכים את זה מהוראת שעה להוראה קבועה, להבנתי הערכת העלות היא לא שונה, אבל מי שמוסמך לומר את זה, זה משרד האוצר.

קריאה: לא, היא פשוט גדלה לעוד שנים קדימה.

איתן גינזבורג: כן, אבל בשנת התקציב זו אותה הערכה.

אפרת רייטן: בשנת התקציב אין לזה תוספת וגם ממילא הארכנו את זה לשנה וחצי.

אפרת רייטן: אתה זוכר?

אפרת רייטן: כבר דיברנו על זה בהוראת השעה הקודמת.

איתן גינזבורג: לא, אבל הוא אומר - העלות לא משתנה.

שמרית גיטלין שקד: אוקי.

שמרית גיטלין שקד: אז העלות לא משתנה.

שמרית גיטלין שקד: אם כך, אני מציעה לוועדה לקבוע שלא מדובר בהצעת חוק תקציבית.

אפרת רייטן: אני קובעת שלא מדובר בהצעת חוק תקציבית.

אפרת רייטן: יש עוד אדם אחד שרוצה לדבר בזום, ומיד אחר כך אנחנו עוברים להצבעה: יניב פרץ משירות התעסוקה, ראש אגף המעסיקים.

אפרת רייטן: בבקשה.

יניב פרץ: הי גברתי יושבת הראש.

יניב פרץ: אני רוצה להצטרף לכל החברים ולהודות בראש ובראשונה לך על קיום הדיון הכל כך חשוב הזה.

יניב פרץ: אנחנו בשירות התעסוקה כמובן עובדים בשיתוף פעולה מלא גם עם נציגי הביטוח הלאומי וגם עם הנציגים השונים.

יניב פרץ: מייצגת אותם כאן ד"ר רינת כהן במשרד הכלכלה וזרוע העבודה.

יניב פרץ: אנחנו רואים חשיבות מאוד-מאוד גדולה בתיקון התקנה הנוכחית והארכתה.

יניב פרץ: אנחנו כמובן נשמח שבהמשך התקנה הזאת גם תהפוך להוראה קבועה בחוק.

אפרת רייטן: הנה, היא הופכת היום.

יניב פרץ: תודה לכולם.

אפרת רייטן: תודה רבה לך, יניב.

אפרת רייטן: בואי נגיע להקראה בבקשה.

שמרית גיטלין שקד: אוקי.

שמרית גיטלין שקד: מקריאה: כלומר, הוראה קבועה שחלה רטרואקטיבית מיום 1 בינואר.

אפרת רייטן: בהחלט.

אפרת רייטן: תודה רבה.

אפרת רייטן: אנחנו ניגשים להצבעה.

אפרת רייטן: מי בעד, שירים את ידו.

אפרת רייטן: בעד – 2

אפרת רייטן: נמנעים – 0

אפרת רייטן: אני מאחלת לנו, אתי, שתבואי לכאן בפעמים הבאות ותהיה לך כבר זכות הצבעה.

אפרת רייטן: אני מאשרת את החוק הזה.

אפרת רייטן: הוא מוכן לקריאה שנייה ושלישית במליאה, ואנחנו נעמוד על זה שזה יהיה מחר.

איתן גינזבורג: אני הייתי אפילו מציע לכם שתגישו פטור מחובת הנחה.

חוה אתי עטייה: זהו, צריך פטור אם רוצים להעלות את זה במליאה.

אפרת רייטן: כן, כן.

איתן גינזבורג: אז אני הייתי מציע שיושבת ראש הוועדה תגיש בקשה ליושב ראש ועדת הכנסת לקבל פטור מחובת הנחה, לקצר את תקופת הדיון ולהעביר את זה מחר.

חוה אתי עטייה: אז רגע, זו הוראת קבע?

חוה אתי עטייה: אני רוצה להבין.

חוה אתי עטייה: זה חוק שנכנס לספר החוקים?

אפרת רייטן: בהחלט.

אפרת רייטן: ואם אתם רוצים להגיש הסתייגויות, תגישו.

חוה אתי עטייה: בשביל מה?

חוה אתי עטייה: אבל זה טוב שזה ככה.

אפרת רייטן: לא, אין לי בעיה, תגישו.

אפרת רייטן: נשתה אתכם בתקשורת על זה.

איתן גינזבורג: לא, אין אפשרות להגיש הסתייגות כי כבר הצבענו על זה.

איתן גינזבורג: הם יכולים לעשות רוויזיה?

חוה אתי עטייה: לא, הם יכולים הסתייגויות.

איתן גינזבורג: לא, הם לא יכולים.

איתן גינזבורג: אפשר לעשות רוויזיה?

אפרת רייטן: אפשר לעשות רוויזיה.

איתן גינזבורג: אז תעשי רוויזיה.

איתן גינזבורג: עוד חצי שעה.

אפרת רייטן: תודה רבה.

אפרת רייטן: סיימנו את הדיון.